
A tradicionális vallási jog és a kodifikált állami jog együttélése

A 2009-es német adatok szerint 4,3 millió muszlim él Németországban, ami a lakosság 5,4 %-át teszi ki. Ez a szám avagy arány folyamatosan növekszik. A magukkal hozott iszlám-vallási jog és az elfogadtatni kívánt, számukra ismeretlen, új jogként megjelenő német jog alapvető különbségei az integrálódást akadályozzák. A két jogrendszer pedig érvényesülésük, hatékonyságuk, tekintetében „küzdelmet” folytatnak egymással. A dolgozat ezt a problémakört vizsgálja a jogelmélet szempontjából.
Az iszlám vallási jog állami legitimációjához a kodifikált joganyag teljes átalakítása lenne szükséges. Alkotmányjogi alapjogok átértékelése a német oldalról, ami lényegében lehetetlennek mutatkozik a jelenlegi nyugati felsőbbségérzet szűk keretei között. Az iszlám vallás a rendszeréből adódon - mivel egy kinyilatkoztatott vallás, amely központi egyházzal (normaalkotó szervvel) nem rendelkezik, és központi vallási normaalkotásra sem képes – nem tudja megváltoztatni vallási dogmáit, normaanyagát vagy jogát, annak érdekében, hogy az jobban idomulhasson a német kodifikált állami joghoz.
A teljes jogi integrálódás vagy asszimiláció sem lehetséges a vallási érzület, a vallásosság és a hit okán. A vallási jogi normák nem képesek egészükben feloldódni a közösségek tudatában, mivel folyamatosan áthatja mindennapjaikat, életüket, szokásaikat és gondolkozásmódjukat. Egy tisztán jogi norma hamarabb és könnyebben veszt erejéből mint a spiritualitással megerősített vallási. A társadalom jelentős része az isteni parancsokat az állami normák fölé helyezi még napjainkban is. Az iszlám lakosságnál ez még inkább megfigyelhető.
A bevándorlókra az új jogi környezet csak annyiban tud hatni, amennyiben a környezet és társadalom befogadása megvalósul és nem épülnek ki erősen zárt mikroközösségek. Az ilyen mikroközösségek a jog tekintélyét ássák alá, a jog hatékonyságát és érvényesülési lehetőséget pedig nagymértékben csökkentik. Sőt a közösségekben meglévő jogi szubkultúrák által kimunkált pseudo-jog konkurál az állami joggal, némely esetben pedig képes azt lerontani mind a jogtudatban mind a valóságos joggyakorlatban. Vallom, hogy a megoldás keresésére a jog- és állambölcselet elméleti és filozófiai szemlélete lehetőséget biztosít. Így további kutatást és kutatási eredmények produkálást kívánja meg a jogász társadalomtól.



